
Text rozhodnutia
Súd: Krajský súd Košice Spisová značka: 6Sd/24/2015 Identifikačné číslo súdneho spisu: 7015200468 Dátum vydania rozhodnutia: 15. 10. 2015 Meno a priezvisko sudcu, VSÚ: JUDr. Judita Juráková ECLI: ECLI:SK:KSKE:2015:7015200468.1 ROZSUDOK V MENE SLOVENSKEJ REPUBLIKY Krajský súd v Košiciach samosudkyňou JUDr. Juditou Jurákovou v právnej veci navrhovateľa: I. N., Q. XX, N., zastúpeného JUDr Rudolfom Žiklom, advokátom, Tichá 18, Košice, proti odporcovi: SOCIÁLNA POISŤOVŇA ústredie, Ul. 29. augusta č. 8 - 10, Bratislava, o starobný dôchodok, takto r o z h o d o l : P o t v r d z u j e rozhodnutie odporcu č. XXX XXX XXXX X zo dňa 8.4.2015. Účastníkom sa n e p r i z n á v a právo na náhradu trov konania. o d ô v o d n e n i e : Rozhodnutím odporcu č. XXX XXX XXXX X zo dňa 8.4.2015 bola zamietnutá žiadosť navrhovateľa o starobný dôchodok, z dôvodu nesplnenia zákonnej podmienky ust. § 65, § 274 ods. 1 zákona č. 461/2003 Z.z. o sociálnom poistení v znení nesk. predpisov, ďalej len „ZoSP“ ako aj podľa ust. § 21, § 132 a § 174 zákona č. 100/1988 Zb. o sociálnom zabezpečení v znení nesk. predpisov. Z dôvodov rozhodnutia odporcu vyplýva, že podľa § 21 zákona č. 100/1988 Zb. o sociálnom zabezpečení má poistenec nárok na starobný dôchodok aj vtedy, ak bol zamestnaný najmenej 25 rokov a dovŕšil dôchodkový vek aspoň 58 rokov, ak bol zamestnaný najmenej 20 rokov v zamestnaní uvedenom v § 14 ods.2 písm.i) až l) zákona č. 100/1988 Zb. o sociálnom zabezpečení. Podľa § 132 ods.1 zákona č. 100/1988 Zb. o sociálnom zabezpečení vojak z povolania má nárok na starobný dôchodok, ak bol zamestnaný najmenej 25 rokov a dosiahol vek aspoň a) 55 rokov, ak vykonával najmenej 20 rokov službu zaradenú do I. kategórie funkcií, b) 57 rokov, ak vykonával najmenej 20 rokov službu v ostatných prípadoch. Podľa § 14 ods.4 zákona č. 100/1988 Zb. o sociálnom zabezpečení v znení neskorších predpisov ako zamestnanie zaradené do I. (II.) pracovnej kategórie sa za dobu pred 1. januárom 2000 hodnotí služba vojakov z povolania (§ 129) zaradená do I. (II.) kategórie funkcií, ak nevznikol nárok na dôchodok podľa piatej časti tohto zákona. Služba zaradená do I. kategórie funkcií sa v týchto prípadoch hodnotí ako zamestnanie I. pracovnej kategórie uvedené v § 14 ods.2 písm.b) až h). Vzhľadom k tomu, že navrhovateľ v zamestnaní v I. pracovnej kategórii získal iba 6 182 dní, t.j. 16 rokov a 342 dní, a v zamestnaní v II. pracovnej kategórii získal iba 59 dní, nárok na starobný dôchodok podľa uvedených podmienok k 9. januáru 2015 nevznikol. Súčasne navrhovateľ nesplnil ani podmienku vzniku nároku na starobný dôchodok podľa ustanovenia § 174 ods.1 zákona 100/1988 Zb. o sociálnom zabezpečení v znení neskorších predpisov, nakoľko zamestnanie uvedené do I. pracovnej kategórie netrvalo k 31.decembru 1999. Z vyššie uvedených dôvodov bola zamietnutá žiadosť o starobný dôchodok. Navrhovateľ podal v zákonnej lehote opravný prostriedok proti vyššie uvedenému rozhodnutiu odporcu. Namietané dôvody v opravnom prostriedku : 1/ službu profesionálneho vojaka ukončil 31.7.1992 v I. prac. kategórii, čo je pred 1.1.2000, v tejto kategórii pracoval 16 rokov a 342 dní, dosiahol fyzický vek 58 rokov, 2/ z dôvodov reorganizácie v personálnom obsadení profesionálnych vojakov pred a po roku 1992 nemohol pracovať do roku 1999 v uvedenom zaradení, čo nie je jeho vinou a cíti v tomto smere diskrimináciu. K opravnému prostriedku sa vyjadril odporca dňa 23.9.2015. Podľa § 174 ods.2 zákona č. 100/1988 Zb. o sociálnom zabezpečení podmienkou vzniku nároku na starobný dôchodok je, že zamestnanie I. pracovnej kategórie alebo služba I. alebo II. kategórie funkcií trvali k 31. decembru 1999. Navrhovateľ vo svojom opravnom prostriedku uviedol, že službu ukončil dňa 31. júla 1992. Uvedené potvrdil aj Vojenský úrad sociálneho zabezpečenia v potvrdení zo dňa 30. októbra 1992 - t.j., že bol navrhovateľ zamestnaný v I. kategórii od 29. augusta 1975 do 31. júla 1992. Ustanovenie § 174 ods.1 a 2 zákona č. 100/1988 Zb. v znení neskorších predpisov umožňovalo priznať starobný dôchodok pri dovŕšení nižšieho veku, t.j. 56, 57, 58 a 59 rokov aj občanom, ktorí nezískali dobu zamestnania zaradeného do I. pracovnej kategórie alebo do I. a II. kategórie funkcií v rozsahu uvedenom v § 21 ods.1 zákona č. 100/1988 Zb. o sociálnom zabezpečení v prípade, ak zamestnanie trvalo k 31. decembru 2003. Nakoľko nebolo preukázané splnenie podmienky trvania zamestnania v I. kategórii funkcií k 31. decembru 2003, nárok na zníženie dôchodkového veku navrhovateľovi nevznikol. Podmienky stanovené v § 174 ods.1 a ods.2 zákona č. 100/1988 Zb. v znení neskorších predpisov musia byť splnené kumulatívne, t.j. nielen odpracovaná doba služby zaradená do I. kategórie funkcií, ale zároveň tiež táto služba musí trvať k 31. decembru 1999. Tieto zákonné ustanovenia je potrebné vykladať s ohľadom na ich gramatické a logické znenie tak, že posudzovaný služobný pomer musel trvať určité obdobie, a musel zároveň trvať aj v čase ku dňu 31. decembru 1999, t.j. nie kedykoľvek pred týmto dňom, ale k tomuto dňu. Z uvedeného je zrejmé, že nakoľko navrhovateľ skončil službu ku dňu 31. júl 1992, nie je splnená podmienka trvania zamestnania k 31. decembru 1999 podľa § 174 ods.2 zákona č. 100/1988 Zb. v znení neskorších predpisov. Súd v konaní podľa ust. § 250l a nasl. O.s.p. zistil, že opravný prostriedok nebol dôvodný. Z obsahu administratívneho spisu odporcu vyplýva, že navrhovateľ v rokoch 1975 /29.8./ až 1977 /15.7./ vykonával základnú vojenskú službu v prvej kategórii, od 16.7.1977 do 31.7.1992 bol vojakom z povolania v prvej kategórii, uvedené potvrdzuje Ministerstvo obrany SR dňa 7.11.2014. Zo všeobecného systému sociálneho poistenia by mal navrhovateľ nárok na starobný dôchodok, za splnenia podmienok ust. § 174 ods. 1 zákona č. 100/1988 Zb. o sociálnom zabezpečení, v nadväznosti na ust. § 21, § 14 ods. 4 a § 132 cit. zákona. Medzi účastníkmi konania je nesporné, že navrhovateľ mal priznaný výsluhový príspevok od 1.8.1992, podľa ust. § 33 vtedy platného zákona č. 76/1959 Sb. o niektorých služobných pomeroch vojakov v znení nesk. predpisov. Na vznik nároku na výsluhový príspevok a pre jeho sumu bola navrhovateľovi zhodnotená doba výkonu základnej vojenskej služby od 29.8.1975 do 15.7.1977 v I. kategórii, doba zamestnania vojaka z povolania od 16.7.1977 do 31.7.1992 v I. kategórii, t.j. 6 182 dní, teda 16 rokov a 342 dní. Podľa ust. § 65 ods. 1 a 2 zákona v znení zákona č. 555/2007 Z.z., má poistenec nárok na starobný dôchodok, ak bol dôchodkovo poistený najmenej 15 rokov a dovŕšil dôchodkový vek, u navrhovateľa je to vek 62 rokov, ktorý dovŕši dňa 9.1.2019. Podľa ust. § 274 ods. 1 ZoSP, nároky vyplývajúce zo zaradenia zamestnaní do I. a II. pracovnej kategórie sa priznávajú do 31.12.2023. Podľa ust. § 174 ods. 1 z.č. 100/1988 Zb. o sociálnom zabezpečení, v znení nesk. predpisov, občan, ktorý vykonával pred 1. januárom 2000 zamestnanie I. pracovnej kategórie, prípadne službu I. alebo II. kategórie funkcií, má po 31.decembri 1999 nárok na starobný dôchodok tiež, ak bol zamestnaný najmenej 25 rokov a dosiahol vek aspoň a/ 56 rokov, ak bol zamestnaný najmenej 14 rokov v zamestnaní uvedenom v § 14 ods. 2 písm. a/, prípadne 9,5 roka, ak ide o také zamestnanie v uránových baniach, alebo 19 rokov v zamestnaní uvedenom v § 14 ods. 2 písm. b/ až h/ alebo 19 rokov v službe I. kategórie funkcií, b/ 57 rokov, ak bol zamestnaný najmenej 13 rokov v zamestnaní uvedenom v § 14 ods. 2 písm. a/, prípadne 9 rokov, ak ide o také zamestnanie v uránových baniach, alebo 18 rokov v zamestnaní uvedenom v § 14 ods. 2 písm. b/ až h/ alebo 18 rokov v službe I. kategórie funkcií, c/ 58 rokov, ak bol zamestnaný najmenej 12 rokov v zamestnaní uvedenom v § 14 ods. 2 písm. a/ prípadne 8 rokov, ak ide o také zamestnanie v uránových baniach, alebo 16 rokov v zamestnaní uvedenom v § 14 ods. 2 písm. b/ až h/ alebo 16 rokov v službe I. kategórie funkcií alebo 17,5 roka v službe II. kategórie funkcií, alebo d/ 59 rokov, ak bol zamestnaný najmenej 11 rokov v zamestnaní uvedenom v § 14 ods. 2 písm. a/, prípadne 7,5 roka, ak ide o také zamestnanie v uránových baniach, alebo 15 rokov v zamestnaní uvedenom v § 14 ods. 2 písm. b/ až l/ alebo 15 rokov v službe I. alebo II. kategórie funkcií. Pre účely ust. § 174 ods. 2 zákona o sociálnom zabezpečení, podmienkou pre vznik nároku na starobný dôchodok je, že zamestnanie I. pracovnej kategórie alebo služba I. alebo II. kategórie trvali k 31.12.1999; za zamestnanie sa na tieto účely považujú i náhradné doby a doby uvedené v § 5 ods. 1 a v § 6 ods. 1 nariadenia vlády ČSSR č. 117/1988 Zb., čo u navrhovateľa splnené nebolo. Ustanovenia § 174 ods. 1 a 2 cit. zákona musia byť splnené kumulatívne. Navrhovateľ získal v I. pracovnej kategórii 6 182 dní, t.j. 16 rokov a 342 dní a v II. pracovnej kategórii 59 dní. Žiadosť o starobný dôchodok bola datovaná dňom 17.2.2015, navrhovateľ žiadal priznať dôchodok od 9.1.2015. Súd z predloženej dokumentácie nachádzajúcej sa v administratívnom spise, zhodne dospel k právnemu záveru, že navrhovateľ nemal splnenú podmienku ust. § 174 ods. 2 cit. zákona, keďže uvádzané zamestnania podľa ust. § 14 ods. 2 zákona o sociálnom zabezpečení mali trvať k 31.12.1999. Odporca sa dostatočným spôsobom vysporiadal s právnou úpravou starobného dôchodku vzťahujúcou sa na pomery žiadateľa, preto súd v aplikácii právnych predpisov nezistil nezákonnosť napadnutého rozhodnutia. Súd námietky navrhovateľa v podanom opravnom prostriedku považoval za nespôsobilé na zmenu napadnutého rozhodnutia /v tomto prípade na jeho zrušenie/, keďže ako je vyššie uvedené, zákonná úprava ust. § 174 ods. 1 a 2 z.č. 100/1988 Zb. o sociálnom zabezpečení určuje podmienky, za ktorých je možné I. a II. pracovné kategórie skúmať do započítania dôb zamestnania. Podľa ust. § 250q ods. 2 prvá veta O.s.p. o opravnom prostriedku rozhodne súd rozsudkom, ktorým preskúmané rozhodnutie buď potvrdí alebo ho zruší a vráti na ďalšie konanie. Súd potvrdil rozhodnutie odporcu z dôvodov zákonnej aplikácie právnych predpisov vo veci predmetného starobného dôchodku. Navrhovateľ nebol v konaní úspešný, odporcovi trovy konania nevznikli, preto súd o náhrade trov konania rozhodol tak, ako je uvedené vo výroku tohto rozsudku, s poukazom na ust. § 250l ods. 2, § 246c ods. 1 v spojení s § 142 ods. 1 O.s.p. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods.1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2015:7015200468.1 (dáta aktuálne k 14. 11. 2026). Záväzné je znenie zverejnené súdom.




